Kiinan valtio-omisteinen energiajätti CNPC on ottanut haltuunsa Ranskan Total-yhtiön osakkeet Iranin multimiljardien arvoisesta South Parsin kaasukentästä. Asiasta kertoi Iranin valtion uutistoimisto Irna lauantaina.

Total solmi Iranin kanssa sopimuksen 2017 ja sen tarkoitus oli kehittää South Parsin kakkosvaihetta miljardilla dollarilla. Kyseessä oli ensimmäinen läntinen energia-investointi Iraniin sen jälkeen kun pakotteet poistettiin 2016.

South Parsin kaasukentällä on maailman suurin kokonaan yhdessä paikassa oleva maakaasuesiintymä.

Iranin valtion öljy-yhtiön edustajan mukaan CNPC omistaa nyt 80 prosenttia viiden miljardin dollarin arvoisesta projektista. Aiemmin sillä oli 30 prosentin omistus. Loput osakkeet omistaa Iranin Petropars.

Yhdysvaltain Iran-pakotteet astuivat voimaan tiistaina.

Lue myös:

Analyysi: Eurooppa maksaa viulut, kun Trump sanoutuu irti Iran-sopimuksesta

Lähteet: Reuters, AP